Uredba Komisije (EGS) št. 1620/81

z dne 15. junija 1981

o uvrstitvi blaga v tarifno podštevilko 87.01 B skupne carinske tarife

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 97/69 z dne 16. januarja 1969 o ukrepih, ki jih je treba sprejeti za enotno uporabo nomenklature skupne carinske tarife [1], kot je bila nazadnje spremenjena z Aktom o pristopu Grčije, in zlasti člena 3 Uredbe,

ker je za zagotovitev enotne uporabe nomenklature skupne carinske tarife treba predvideti uvrstitev samovoznih strojev za uporabo v gozdarstvu, ki jih je mogoče opremiti z raznimi priključki, tako da lahko stroj opravlja številne postopke z deblom, kot so dviganje, manipulacija, vleka, potiskanje, nakladanje, razkladanje, odstranjevanje skorje in žaganje na dolžino;

ker skupna carinska tarifa v prilogi k Uredbi Sveta (EGS) št. 950/68 [2], nazadnje spremenjeni z Uredbo (EGS) št. 853/81 [3], v tarifni številki 84.22 vključuje naprave za dviganje, manipulacijo, nakladanje ali razkladanje ter v tarifni številki 84.23 stroje za kopanje, ravnanje in podobne stroje za premikanje zemlje, v tarifni številki 84.28 druge kmetijske stroje in v tarifni številki 87.01 vlečna vozila, razen tistih, ki se uporabljajo na peronih železniških postaj;

ker so te tarifne številke pomembne za uvrstitev zgoraj navedenih naprav;

ker se v skladu z opombo 1 k Poglavju 87 za namene navedenega poglavja in zlasti tarifne številke 87.01 šteje, da so traktorji tista vozila, ki so izdelana zlasti za vleko ali potiskanje drugega vozila, naprave ali tovora;

ker so pogonske osnove, ki so sestavni del stroja, namenjene za opravljanje funkcij, opisanih v tarifnih številkah 84.22, 84.23 ali 84.28, poleg vleke ali potiskanja, izključene iz tarifne številke 87.01;

ker pa so zgoraj navedeni stroji, kljub temu, da lahko opravljajo razne postopke glede na nameščene priključke, izdelani zlasti za vleko in potiskanje tovora (podrtih dreves) in se torej ne morejo uvrstiti kot stroji, namenjeni posebej za opravljanje funkcij, opisanih v tarifnih številkah 84.22 ali 84.23 ali tistih, ki jih zajema tarifna številka 84.28;

ker je torej treba stroje uvrstiti v tarifno številko 87.01; ker morajo biti uvrščeni v tarifno podštevilko 87.01 B zato, ker so namenjeni za opravljanje postopkov, ki jih običajno opravljajo gozdarski traktorji;

ker so ukrepi, določeni v tej uredbi, skladni z mnenjem Odbora za nomenklaturo skupne carinske tarife,

SPREJELA NASLEDNJO UREDBO:

Člen 1

Samovozni stroji za uporabo v gozdarstvu, ki jih je mogoče opremiti z raznimi priključki, tako da lahko stroj opravlja številne postopke z deblom, kot so dviganje, manipulacija, vleka, potiskanje, nakladanje, razkladanje, odstranjevanje skorje in žaganje na dolžino, se uvrstijo v skupno carinsko tarifo v tarifno podštevilko:

87.01 Traktorji (razen traktorjev iz tarifne številke 87.07), opremljeni ali ne z napravo za odjem moči, vitli ali škripčevjem:

B. Kmetijski traktorji (razen traktorjev, za katerimi se hodi) in gozdarski traktorji, s kolesi.

Člen 2

Ta uredba začne veljati 42. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. junija 1981

Za Komisijo

Karl-Heinz Narjes

Član Komisije

[1] UL L 14, 21.1.1969, str. 1.

[2] UL L 172, 22.7.1968, str. 1.

[3] UL L 90, 4.4.1981, str. 8.

--------------------------------------------------